Uredba Komisije (ES) št. 1687/2002

dne 25. septembra 2002

o dodatnem obdobju za prijavo nekaterih aktivnih snovi, ki so že bile v prometu za uporabo v biocidnih pripravkih, skladno s členom 4(1) Uredbe (ES) št. 1896/2000

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet [1] in zlasti člena 16(2) Direktive,

ob upoštevanju naslednjega:

(1) Skladno z Direktivo 98/8/ES je treba izvesti delovni program v zvezi s pregledom vseh obstoječih aktivnih snovi iz biocidnih pripravkov, ki so 14. maja 2000 že bili v prometu, v nadaljnjem besedilu "obstoječe aktivne snovi". Prva faza delovnega programa je bila opredeljena v Uredbi Komisije (ES) št. 1896/2000 z dne 7. septembra 2000 o prvi fazi programa iz člena 16(2) Direktive 98/8/ES Evropskega parlamenta in Sveta o biocidnih pripravkih [2]. Skladno z Direktivo 98/8/ES mora Komisija določiti časovni razpored za delovni program.

(2) Skladno s členom 3(1) Uredbe (ES) št. 1896/2000 je moral vsak proizvajalec obstoječe aktivne snovi, dane v promet za uporabo v biocidnih pripravkih, Komisiji do 28. marca 2002 določiti tako aktivno snov. Skladno s členom 4(1) in členom 8(1) navedene uredbe so morali proizvajalci, formulatorji in združenja, ki želijo zaprositi za vključitev obstoječe aktivne snovi v eno ali več vrst pripravkov v Prilogo I, Prilogo IA ali Prilogo IB k Direktivi 98/8/ES to aktivno snov prijaviti Komisiji do 28. marca 2002. Skladno s členom 3(2) navedene Uredbe tem proizvajalcem ali formulatorjem ni bilo treba izvesti ločene identifikacije.

(3) Sestavljen je bil začasen seznam obstoječih aktivnih snovi, ki so bile identificirane skladno z Uredbo (ES) št. 1896/2000 [3]. Poleg tega je bil sestavljen začasen seznam obstoječih aktivnih snovi, za katere je bila prejeta vsaj ena prijava skladno s členom 4(1) ali členom 8(1) Uredbe (ES) št. 1896/2000. Ta seznam navaja za vsako prijavljeno obstoječo aktivno snov zadevne vrste pripravkov in Prilogo k Direktivi 98/8/ES, za katero se zahteva vključitev [4].

(4) Teh seznamov ni bilo mogoče dati na voljo javnosti, dokler ni 28. marca 2002 potekel rok za predložitev prijave obstoječih aktivnih snovi v eno ali več vrst pripravkov skladno s členom 4(1) Uredbe (ES) št. 1896/2000. Zaradi preglednosti in jasnosti uvajanja in izvajanja prve faze delovnega programa v zvezi z obstoječimi aktivnimi snovmi, ki so že v prometu, naj bi imeli proizvajalci, formulatorji in združenja možnost, da predložijo prijave obstoječih aktivnih snovi za eno ali več vrst pripravkov, če je bila obstoječa aktivna snov samo identificirana, ali še za druge vrste pripravkov poleg tistih, za katere je bila aktivna snov že prijavljena. Takšno prijavo je treba opraviti najkasneje 31. januarja 2003. To dodatno obdobje naj ne bi imelo negativnega vpliva na določitev končnih seznamov, določitev prednosti za pregled in vse druge roke v delovnem programu, določenem v Uredbi (ES) št. 1896/2000.

(5) Dodatno obdobje naj bi proizvajalcem, formulatorjem in združenjem, ki želijo zaprositi za vključitev obstoječe aktivne snovi v Prilogo I, IA ali IB k Direktivi 98/8/ES v eni ali več vrst pripravkov, omogočilo, da navedeno aktivno snov prijavijo Komisiji skladno z Uredbo (ES) št. 1896/2000, tako da predložijo informacije, omenjene v Prilogi II k navedeni Uredbi.

(6) Ukrepi, predvideni s to uredbo, so v skladu z mnenjem Stalnega odbora za biocidne pripravke –

SPREJELA NASLEDNJO UREDBO:

Člen 1

Področje uporabe

Ta uredba določa dodatno obdobje za predložitev prijav skladno s členom 4(1) Uredbe (ES) št. 1896/2000 za obstoječe aktivne snovi, ki so bile samo identificirane ali prijavljene samo za nekatere vrste pripravkov.

Člen 2

Opredelitve

V tej uredbi se uporabljajo opredelitve iz člena 2 Direktive 98/8/ES in člena 2 Uredbe (ES) št. 1896/2000.

Uporabljajo se tudi naslednje opredelitve:

(a) "identificirana obstoječa aktivna snov" pomeni aktivno snov v prometu pred 14. majem 2000 za uporabo v biocidnih pripravkih v druge namene, kot so omenjeni v členu 2(2)(c) in (d) Direktive 98/8/ES, ki je bila:

(i) identificirana skladno s členom 3(1) Uredbe (ES) št. 1896/2000; ali

(ii) prijavljena skladno s členom 4(1) navedene uredbe,

z izjemo tistih, ki so jih države članice identificirale skladno s členom 5(2) iste Uredbe;

(b) "prijavljena obstoječa aktivna snov" pomeni aktivno snov v prometu pred 14. majem 2000 za uporabo v biocidnih pripravkih v druge namene, kot so omenjeni v členu 2(2)(c) in (d) Direktive 98/8/ES, ki je bila:

(i) prejeta vsaj ena prijava skladno s členom 4(1) ali členom 8(1) Uredbe (ES) št. 1896/2000; ali

(ii) za katero je vsaj ena država članica pokazala interes za možnost njene vključitve v Prilogo I ali IA skladno s členom 5(3) Uredbe 1896/2000 ali v Prilogo IB skladno s členom 8(3) navedene uredbe.

Člen 3

Nov rok za notifikacijo obstoječih aktivnih snovi

1. Proizvajalci, formulatorji in združenja, ki želijo zaprositi za vključitev v Prilogo I, Prilogo IA ali Prilogo IB k Direktivi 98/8/ES identificirane, a ne prijavljene obstoječe aktivne snovi v eni ali več vrstah pripravkov prijavijo to aktivno snov Komisiji skladno s členom 4(1) Uredbe (ES) št. 1896/2000 najkasneje 31. januarja 2003.

2. Proizvajalci, formulatorji in združenja, ki želijo zaprositi za vključitev v Prilogo I, Prilogo IA ali Prilogo IB k Direktivi 98/8/ES prijavljeno obstoječo aktivno snov v eni ali več vrstah pripravkov z izjemo tistih vrst pripravkov, ki so že vključeni za tisto posebno prijavljeno obstoječo aktivno snov v začasen seznam prijavljenih obstoječih aktivnih snovi, predložijo prijavo Komisiji skladno s členom 4(1) Uredbe (ES) št. 1896/2000 najkasneje 31. januarja 2003.

Člen 4

Začetek veljavnosti

Ta uredba začne veljati 20. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 25. septembra 2002

Za Komisijo

Margot Wallström

Članica Komisije

[1] UL L 123, 24.4.1998, str 1.

[2] UL L 228, 8.9.2000, str. 6.

[3] Te aktivne snovi so naštete v začasnem elektronskem seznamu identificiranih obstoječih aktivnih snovi na: http://ecb.jrc.it/biocides.

[4] Te aktivne snovi so naštete v začasnem seznamu prijavljenih obstoječih aktivnih snovi na: http://ecb.jrc.it/biocides.

--------------------------------------------------